Ardei iute

Ardeii iuți, numiți și chili, sunt soiuri de ardei din genul Capsicum care fac parte din familia Solanaceae, cultivate pentru picanteria lor.. Deși pot aparține multor specii precum Capsicum annuum, Capsicum frutescens, Capsicum chinense, Capsicum pubescens sau Capsicum baccatum, toți ardeii iuți au în comun faptul că conțin substanța capsaicină. Capsaicina și compușii înrudiți cunoscuți sub numele de capsaicinoizi sunt substanțele care conferă ardeiului iute „iuțeala” specifică atunci când este ingerat.
Ardeii iuți sunt folosiți pe scară largă în multe bucătării ca un condiment pentru a adăuga „iuțeală” mâncărurilor. Ardeii iuți prezintă o gamă largă de picanterie, arome, forme și culori. Această diversitate duce la diferite tipuri de boia de ardei, fulgi de ardei și pudră de chili, fiecare oferind propriul gust și nivel de iuțeală.
Conform dicționarelor, termenul chili este folosit pentru:
Originar din America Centrală și de Sud, ardeiul iute a fost răspândit în lume de conchistadorii spanioli și portughezi.
Ardeiul iute a fost cultivat cel puțin începând cu anul 3000 î.Hr., așa cum demonstrează rămășițele găsite în ceramica din Puebla și Oaxaca.
Diego Alvarez Chanca, doctorul care la acompaniat pe Cristophor Columb în a doua sa călătorie, a adus primii ardei iuți în Spania în anul 1493. La început aceștia erau crescuți mai degrabă ca niște curiozități botanice în grădinile mănăstirilor din Spania și Portugalia.
În scurt timp, s-a răspandit în Africa și Asia, devenind un condiment foarte popular. Din India acesta s-a răspândit spre Asia centrală, Turcia și a ajuns și în Ungaria unde a devenit cunoscut sub numele de boia. În prezent, cele mai multe soiuri de ardei iute sunt cultivate în Peru, iar în Bolivia se pot consuma cele mai multe soiuri sălbatice de ardei iute. India este acum cel mare producător, consumator și exportator din lume de ardei iute.
Ardeiul iute este o plantă perenă, care în absența iernilor geroase se poate adapta și poate supraviețui mai multe anotimpuri. Ardeiul iute are flori de culoare albă, uneori purpuriu iar tulpinile sunt numeroase și pot atinge o înălțime de 60 cm. Fructele pot fi verzi, galbene sau roșii. În timp ce alte soiuri de ardei se pot dezvolta în orice tip de climat, ardeiul iute are nevoie de un mediu cald și uscat.
Există cel puțin cinci specii domestice de ardei iute:
Deși există doar câteva specii utilizate în mod obișnuit, există multe soiuri și metode de preparare a ardeiului iute care au denumiri diferite. De exemplu, ardeiul jalapeño se poate utiliza în diverse feluri, inclusiv crud, dar când este afumat, este cunoscut sub numele de chipotle.
Ardeiul, la fel ca roșiile și vinetele, este o plantă pretențioasă la lumină, căldură, apă și hrană. Pentru a avea o producție mare și de calitate, ardeiul trebuie cultivat într-un pământ bogat, afânat, lucrat adânc și îngrășat cu gunoi de grajd.Ardeiul iute se cultivă doar în sezon în câmp liber, astfel încât se poate găsi proaspăt pe rafturile magazinelor în perioada dintre luna iunie și septembrie. Ardeiul se poate cultiva cu success și în seră. Se poate păstra proaspăt, în locuință, timp de una, două săptămâni, în loc călduros și luminos. În funcție de vreme, ardeiul necesită udări mai frecvente în aer liber.
Ardeiul iute se folosește mai ales sub formă uscată sau măcinată, dar se întâlnește și în variantele crudă sau murată. Subliniază și accentuează gustul mâncărurilor. Tot mai des întâlnim chili-ul în acompaniamentul dulciurilor și al deserturilor, cum ar fi ciocolata tradițională sau cea lichidă.
În 2014, producția mondială de ardei iute a fost de 33,2 milioane de tone, fiind condusă de China cu 48% din totalul global. Se cultivă 3,8 milioane de hectare de pământ cu ardei iute.